KURZUS: Ellátási lánc menedzsment

MODUL: Karbantartási logisztika

9. lecke: Egészségügyi logisztika

|  | Tanulási útmutató
| Tevékenység
| tanulmányozza a kórházak logisztikai feladatinak felsorolását; válassza ki azokat az elemeket, amelyek csak a kórházakra jellemzők; fogalmazza meg, hogyan alkalmazhatók a gazdasági-logisztikai megfontolások a kórházak biztonsági készleteinek tervezésekor; sorolja fel, milyen tényezők teszik speciálissá a készletezést a kórházakban; jegyezze meg, milyen elv alapján jelölték ki a súlyponti kórházakat; sorolja fel a mentőszolgálat feladatait; jegyezze meg mentők szállítás, betegellátás során ellátott feladatinak sorrendjét; jegyezze meg, milyen előírás szabályozza a diagnosztikai minták szállítását; jegyezze meg, mi minősül, és mi nem minősül az ADR szabályzat alapján diagnosztikai mintának.
| Követelmények
| Ön akkor sajátította el megfelelően a tananyagot, ha
| a kórházak biztonsági készleteire vonatkozó állításokról el tudja dönteni, hogy azok igazak vagy hamisak; felsorolásból ki tudja választani a kórházi készletezés speciális jellemzőit; felsorolásból ki tudja választani súlyponti kórházak kijelölésének szempontjait; sorrendbe tudja állítani a mentők szállítás, betegellátás során ellátott feladatait; a diagnosztikai minták szállítására vonatkozó állítások közül ki tudja választani a helyeseket.
| Tananyag
| Az egészségügyi intézmények működését felfoghatjuk szolgáltató vállalat működéseként. Különös tekintettel azokra az intézményekre, amelyekben a tulajdonosi jogokat a menedzsmenttől jól elkülönült szervezetek gyakorolják. Ebben az esetben a tulajdonos által támasztott követelményeknek kell az intézménynek megfelelnie úgy szakmai, mint gazdasági szempontból.
1. ábra
| Forrás: http://www.ecophon.hu/
| Amennyiben ennek a logikája mentén gondolkodunk, az egészségügy szolgáltatási termékének, a gyógyító-, megelőző ellátásnak előállításához nélkülözhetetlen szerepet betöltő funkciókat is figyelembe kell vennünk. Ezek közt minden esetben ott találjuk a logisztikát.
| 1. Az egészségügy főbb területei
| kórházak, háziorvosi szolgálatok, vérellátás, mentőszolgálat, dialízis centrumok, szervszállítás stb.
| 1.1. Kórházak
2. ábra
| Forrás: http://hungary.indymedia.org/files/body_pic/kiskunhalasi_korhaz.jpg
| A kórházak jellegzetes logisztikai feladatai a következő főbb csoportokba sorolhatóak:
Tanulmányozza a kórházak logisztikai feladatinak felsorolását; válassza ki azokat az elemeket, amelyek csak a kórházakra jellemzők! | gyógyszer, vegyszer, kötszer szállítása, tárolása, laboratóriumi vizsgálati anyagok szállítása és tárolása, vér szállítása, betegszállítás, alkalmi gyógyszerellátás. irodaszer és nyomtatvány szállítása és tárolása, műszaki anyagok tárolása és szállítása, szennyes- és tiszta textília szállítása, karbantartási és javítási anyagok szállítása és tárolása, kommunális hulladék és veszélyes hulladék tárolása és szállítása, ételhulladék szállítása és tárolása, üzemanyag szállítás,
Fogalmazza meg, hogyan alkalmazhatók a gazdasági-logisztikai megfontolások a kórházak biztonsági készleteinek tervezésekor! | A kórházak esetében különösen fontos a biztonsági készletek jelenléte. A tiszta gazdasági gondolkodás és logisztikai trade-off-ok nem alkalmazhatóak egy egészségügyi intézményben ahol nem profit, hanem emberéletek múlnak a helyes logisztikai stratégián.
3. ábra
| Forrás: http://www.egeszsegkalauz.hu/UserFiles/Image/hirek/gyogyszer/sokgyogyszer.jpg
| A gyógyszerek esetében a készletezést, a biztonsági készletek tartását, ill. tervezését tovább nehezítik a következő tényezők:
Sorolja fel, milyen tényezők teszik speciálissá a készletezést a kórházakban! | szűk lejárati határidők szezonalitás (allergia, influenza) előre nem jelezhető hirtelen gyógyszer-igény (tömegbaleset) rendkívül ritka gyógyszerek tartásának igénye (kígyómarás elleni szérum)
4. ábra
| Forrás: http://m.blog.hu/co/cogito/image/cuore.jpg
| További logisztikai feladatot jelent a kórházak és egészségügyi intézmények gyógyító kapacitásának kihasználtsága. A súlyponti kórházak létrehozása a szaktárca megoldása arra, hogy a meglévő gyógyító kapacitás jobban kihasználható ez által fenntartható legyen. Természetesen ebben az esetben is felmerül a gazdaságosság és a humanitás ellentéte: a jobb műtőkihasználás érdekében a beteg kezelése távoli kórházban történik, ez minden esetben egészségügyi kockázatot jelent. Ily módon a jobb kihasználást megcélzó logisztikai stratégia érthető társadalmi ellenállásba ütközik.
Súlyponti kórházak
5. ábra
| forrás: http://www.logsped.hu/spk.gif
Jegyezze meg, milyen elv alapján jelölték ki a súlyponti kórházakat! | Külön logisztikai feladatot jelent a kórházak elérhetőségének kérdése. Amikor a fent említett súlyponti kórházak kijelölésre kerültek, elkerülhetetlenül sor került annak a meghatározására, hogy az ország különböző területeiről mennyi idő alatt lehet elérni a legközelebbi súlyponti kórházat. Az országot úgy kellett lefedni súlyponti kórházakból, hogy a lehető legnagyobb területről megközelíthető legyen a legközelebbi súlyponti kórház 50 percen belül.
| 1.2. Vérellátás
| A vérellátó állomások országos hálózatának működtetése számos logisztikai feladatot foglal magában, kezdve a véradások megszervezésétől, a levett és tárolt vér célszemélyhez történő eljuttatásáig. A vérkészítmények szállításánál - raktározásánál jelentős logisztikai kihívás a rendkívül szűk lejárati idő, valamint az igények (és "beszerzési források") nehéz előrejelzése.
| 1.3. Mentőszolgálat
| A mentőszolgálat feladatai:
Sorolja fel a mentőszolgálat feladatait! | mentési feladatok, betegszállítási feladatok, az ország egész területén mozgóőrség ellátása, az elsősegélynyújtás országos felügyelete, elemi csapások, tömegszerencsétlenségek egészségügyi felszámolásában való részvétel stb.
6. ábra
| Forrás: http://www.miklosmento.extra.hu/ford1x.jpg
| A fenti feladatok ellátása kapcsán végzett tevékenységek két nagyobb, egymástól térben és időben elkülönülő szakaszra bonthatók:
| Feladat szervezés és irányítás
| Az irányító központokban végzett tevékenység fázisai:
| a bejelentés felvétele, a megfelelő, rendelkezésre álló mentőegység hozzárendelése az elbírált feladathoz, riasztás.
| Szállítás, betegellátás:
Jegyezze meg mentők szállítás, betegellátás során ellátott feladatinak sorrendjét! | a mentőegység átveszi a feladatot, kivonul a helyszínre, a helyszínen megtörténik a beteg felvétele, az esetleges egészségügyi beavatkozás, a szállítás, a szállítás végpontján a mentőegység átadja a beteget, az adatok visszadiktálásával informálja az irányító központot és jelzi, hogy készen áll a következő feladat átvételére, a mentőegység visszatér az állomásra.
| 1.4. Dialízis központok
| Mivel a kezelésre szoruló betegek száma magas és a későbbiekben is várható növekedés (8-12% évente), emiatt a rendelkezésre álló dialízis kapacitás ütemezése egy jelentős logisztikai feladat, hiszen meg kell határozni, hogy mely beteg mely dialízis központba és mikor jelenjen meg kezelésre.
| 2. Szállítási feladatok az egészségügyben
| Ahhoz, hogy az intézményen belül, napi szinten végzett logisztikai tevékenységet értékelni tudjuk, meg kell határoznunk, hogy melyek azok az eszközök, anyagok, amelyekre szükség van a szolgáltatáshoz.
| A teljesség igénye nélkül, a legfontosabb szállítandó, tárolandó anyagok listája a következő:
| vér, vérkészítmények fertőtlenítőszerek, vegyszerek gyógyszerek, kötszerek tűk, fecskendők, különféle műanyagok oxigén, gázok szervek hulladékok diagnosztikai minták stb.
| A listában található anyagok szállítása, készletezése sok esetben megoldott. Az anyag gyártója, forgalmazója vállalja a határidőre történő, esetenként különleges feltételeket igénylő szállítást, annak a vételárba beépített költségeivel együtt. Ide sorolhatjuk a fertőtlenítő szereket, vegyszereket; gyógyszereket, kötszereket; különféle műanyag eszközöket; valamint a gázokat.
7. ábra
| Forrás: http://www.vitaminsziget.com/upload/altalanos/cukorbeteg_ver.jpg
| Vért, vérkészítményeket az Országos Vérellátó Szolgálat szállít saját rendszerében; szerveket közvetlenül a transzplantációs team, vagy az Országos Mentőszolgálat; hulladékokat a hulladékkezelést végző szolgáltató. A diagnosztikai minták szállítását az intézmények saját gépjárműveikkel, vagy alvállalkozókkal oldják meg.
| Fentiek közül, közúti szállítás szempontjából, különleges feltételeket igényel a veszélyes hulladékok, gázok, bizonyos anyagcsoportoknál a fertőtlenítőszerek, vegyszerek, valamint a diagnosztikai minták továbbítása. Ezek szállítását, általában, megfelelő engedélyekkel rendelkező külső társaságok látják el, a diagnosztikai minták kivételével.
| A diagnosztikai mintaszállítás szabályai
Jegyezze meg, milyen előírás szabályozza a diagnosztikai minták szállítását! | Felmerül a kérdés: hogyan lehet az, hogy a mintaszállítás nem szabályszerű? A választ abban találjuk, meg, hogy a szállítással foglalkozó vállalkozók, valamint az egészségügyi intézmények többsége nem ismeri a szabályozókat. Azért nem ismerik őket, mert a mintaszállítás feltételeit konkrétan nem szabályozza egy magyar jogszabály sem, különösen nem olyan, amely az egészségügyhöz kapcsolódna.
| A szabályozást alapvetően az ADR (A veszélyes áruk nemzetközi közúti szállításáról szóló európai megállapodás) látja el, amelynek tagja a Magyar Köztársaság is, és amely a tagok belföldi szállításaira is kiterjed. Az ADR a diagnosztikai mintákat a 6.2, a fertőző anyagokat tartalmazó alosztályba sorolta, az UN 3373 szám alá.
Jegyezze meg, mi minősül, és mi nem minősül az ADR szabályzat alapján diagnosztikai mintának! | "2003. január 1-től tehát diagnosztikai minták az "emberi, vagy állati eredetű anyagok, beleértve, de nem korlátozva a következőkre: váladék, széklet, vér és alkotóelemei, szövetek és szövetfolyadékok, amelyeket diagnosztikai, vagy kutatási célokra szállítanak... ...kivéve, ha a páciens, vagy az állat, akiből, vagy amelyből a minta származik súlyos humán vagy állatbetegségben szenved vagy szenvedhet, ami könnyen továbbterjed az egyik egyedről a másikra, és rendszerint nem áll rendelkezésre hatékony megelőzési vagy kezelési módszer ellene, amely esetekben ezeket az UN 2814, vagy az UN 2900 alá kell besorolni.""
ADR veszélyességi bárcák
8. ábra
| Forrás: http://www.adr-centrum.com/index_h.htm
| Az ADR előírja:
| a szállító eszközök úgynevezett veszélyességi bárcákkal történő megjelölését, a gépkocsi vezetőjének ADR bizonyítvánnyal való rendelkezését, valamint folyamatos képzését (ezt a 1/1975. (II. 5.) KPM-BM együttes rendelet a közúti közlekedés szabályairól 61.§ (3) is szabályozza) a szállításhoz használatos iratokat, a gépjármű felszereltségét, védőfelszereléseket a csomagolást (MSZ EN 829:2000 szabvány, ami megegyezik az EN 829:1996 szabvánnyal: In vitro diagnosztikai rendszerek. Orvosi és biológiai minták szállítási csomagolásai - Követelmények, vizsgálatok) a balesetek, vészhelyzetek idején szükséges intézkedéseket, továbbá a feladó, szállító, címzett koordinált felelősségét.
| Amennyiben a minta olyan betegtől származik, aki súlyos, fertőző betegségben szenvedhet, a fertőzés veszélyének, illetve mértékének megítélésére az ADR a WHO (World Health Organization) kockázati csoportjait (Laboratory Biosafety Manual - 1993) veszi alapul. A diagnosztikai vizsgálat céljából szállított minták egy része a besorolás alapján a 2. vagy 3. kockázati csoportba tartozhat, azaz a társadalomra csekély, a mintával kapcsolatba kerülő egyénekre nézve mérsékelt (2. csoport), vagy nagyfokú (3. csoport) veszélyt jelenthet. (A kockázati csoport besorolás megtalálható a 61/1999 EüM rendelet 3. mellékletében is.)

|  | Önellenőrző kérdések
| 1. Döntse el, hogy az alábbi állítás tagmondatai igazak vagy hamisak, illetve hogy van-e összefüggés a tagmondatok között!
A: Mindkét tagmondat önmagában igaz, továbbá ok és okozati összefüggés van köztük. B: Mindkét tagmondat igaz önmagában, de ok és okozati összefüggés nincs köztük. C: Az első tagmondat igaz, a második hamis. D: Az első tagmondat hamis, a második igaz. E: Mindkét tagmondat önmagában is hamis.
A kórházak biztonsági készleteinek kezelésére alkalmas a tisztán gazdasági, logisztikai szempontok alapján történő tervezés, mert a helyes készletezésen emberéletek múlhatnak. |
A | B | C | D | E
| 2. Jelölje meg, mely tényezők teszik speciálissá a kórházakban a készletezést!
| A betegek állandóan szedett gyógyszerei.
| Szűk lejárati határidők.
| A speciálisan képzett orvosok.
| Szezonalitás.
| Előre nem jelezhető hirtelen gyógyszer-igény.
| Rendkívül ritka gyógyszerek tartásának igénye.
| 3. Jelölje meg, milyen elv alapján jelölték ki a súlyponti kórházakat!
| A lehető legnagyobb területről megközelíthető legyen a legközelebbi súlyponti kórház 70 percen belül.
| A lehető legnagyobb területről megközelíthető legyen legalább kettő súlyponti kórház 50 percen belül.
| A lehető legnagyobb területről megközelíthető legyen a legközelebbi súlyponti kórház 50 percen belül.
| A lehető legnagyobb területről megközelíthető legyen a két legközelebbi súlyponti kórház 50 percen belül.
| 4. Állítsa sorrendbe a mentők szállítás, betegellátás során ellátott feladatait!
1. 2. 3. 4. 5. 6. 7. 8. |  |
| 5. Jelölje meg az alábbiak közül az igaz állításokat!
| A nem fertőző emberi, vagy állati eredetű anyagok diagnosztikai mintának minősíthetők az ADR alapján.
| A diagnosztikai minták szállításának szabályait Magyarországon külön törvény határozza meg.
| A diagnosztikai minták a veszélyes áruk szállításáról szóló megállapodás alapján szállíthatók.